b'\n_START_ARTICLE_\n\xc3\x85pningstid\n_START_PARAGRAPH_\n\xc3\x85pningstid, alts\xc3\xa5 den tid da butikker kan forventes \xc3\xa5 v\xc3\xa6re \xc3\xa5pne, reguleres i mange land av en lov som p\xc3\xa5byr butikker \xc3\xa5 v\xc3\xa6re stengt p\xc3\xa5 bestemte tider.\n_START_SECTION_\nCanada\n_START_PARAGRAPH_\nI Canada reguleres \xc3\xa5pningstider av hver provins eller territorium. I visse provinser er reguleringen overlatt til kommunene, men der er generelt ikke mye regulering av \xc3\xa5pningstider._NEWLINE_Provinsene Britisk Columbia, Alberta og Saskatchewan samt territoriene Yukon, Northwest Territories og Nunavut har ingen regler overhodet. I Nova Scotia kan butikkene v\xc3\xa6re \xc3\xa5pne n\xc3\xa5r som helst, bare ikke p\xc3\xa5 Remembrance Day (11. november)._NEWLINE_I Manitoba, Ontario, Qu\xc3\xa9bec, New Brunswick, Prince Edward Island og Newfoundland og Labrador er \xc3\xa5pningstidene regulert p\xc3\xa5 s\xc3\xb8n- og helligdager. I Manitoba kreves f\xc3\xb8deral tillatelse for \xc3\xa5 holde \xc3\xa5pent om s\xc3\xb8ndagen mellom 12 og 18. I New Brunswick kan man ha \xc3\xa5pent mellom august og nytt\xc3\xa5r uten s\xc3\xa6rskilt tillatelse._NEWLINE_Den fransktalende provinsen Qu\xc3\xa9bec har Canadas mest restriktive regler for butikk\xc3\xa5pningstider. Generelt kan butikker v\xc3\xa6re \xc3\xa5pne mandag til fredag 08 til 21, i weekenden 08 til 17.\n_START_SECTION_\nSverige\n_START_PARAGRAPH_\nI Sverige fins det ingen regler om \xc3\xa5pningstider, bortsett fra at Systembolaget m\xc3\xa5 ha s\xc3\xb8ndagsstengt.\n_START_SECTION_\nDanmark\n_START_PARAGRAPH_\nI henhold til lukkeloven kan butikker som hovedregel holde \xc3\xa5pent hele d\xc3\xb8gnet alle \xc3\xa5rets dager. Unntaket er helligdager, grunnlovsdagen, julaften og nytt\xc3\xa5rsaften etter klokken 15, da butikkene m\xc3\xa5 holde stengt. Butikker som hovedsakelig selger dagligvarer og har en omsetning under 32,2 millioner kroner (2012) kan alltid holde \xc3\xa5pent. Salg av varer som for eksempel drivstoff, motorkj\xc3\xb8ret\xc3\xb8yer, planter og husdyr kan foreg\xc3\xa5 hele \xc3\xa5ret. Det samme gjelder for varer i visse s\xc3\xa6rlige butikker i for eksempel forlystelsesparker, ved motorveiene og i lufthavner.'